Gran satisfacció amb les Festes de Nadal i Any Nou 2024/25
dc., 19/02/2025 - 11:55

L’enquesta participativa realitzada per la regidoria de Participació Ciutadana a través de l’aplicació municipal ha reflectit un alt grau de satisfacció entre el veïnat amb la programació cultural i festiva de Nadal i Any Nou. Segons les dades recollides, el 82 % de les persones enquestades s’han mostrat satisfetes o molt satisfetes amb les activitats organitzades.

Pel que fa als esdeveniments culturals, els més valorats han sigut el teatre, els espectacles al Centre Cultural i els musicals infantils, amb un 34,45 % de preferències, seguits molt de prop pels concerts de música (com el de la Coral Polifònica, el concert de Nadal de SOMU, el grup de metalls i els concerts d’Any Nou i de Reis), que han obtingut un 31,10 % de suport.

En l’àmbit festiu, el Festival de Nadales i l’encesa de llums han estat les activitats més apreciades (44,98 % de valoracions positives), mentre que la Cavalcada de Reis i el repartiment de regals han destacat amb un 14,35 %.

Dins dels concursos nadalencs, el concurs de dibuix infantil ha sigut el favorit (44,23 % de suport), seguit pel concurs de betlems (39,90 %).

En termes generals, el 82,30 % de les persones participants consideren que la programació ha sigut molt adequada o adequada, i un 75,60 % opina que ha sigut completa i variada.

Estes dades reflecteixen la bona acollida de la programació nadalenca entre el veïnat d’Alcàsser i ens animen a continuar treballant per oferir unes festes igual o més reeixides en el futur.